Nick Mason

Pink Floyd-karriere

Mason er oppvokst ved Hampstead i London og gikk på privatskolen Frensham Heights i Surrey. Han studerte senere på Regent Street Polytechnic, hvor han i 1964 møtte Roger Waters, Bob Klose og Richard Wright. Sammen startet de bandet Sigma 6, som var forgjengeren til Pink Floyd. Da bandets første frontfigur Syd Barrett fikk problemer med sin mentale helse ved årsskiftet 1967/68, var det Mason som tok kontakt med David Gilmour for å få ham som ny gitarist og vokalist i bandet.
I tillegg til å spille trommer, sto Mason bak mange av lydeffektene som ble benyttet på Pink Floyds album. Han er også kreditert for albumgrafikk på Relics (1971) og Animals (1977). På 1970-tallet var Mason blant hoveddesignerne på konsertprogrammene som Pink Floyd laget. Mason har bare sporadisk blitt kreditert som låtskriver på Pink Floyds låter. De to eneste offisielle Pink Floyd-utgivelsene Mason er kreditert for helt alene, er den tredelte «The Grand Vizier's Garden Party» fra Ummagumma og «Speak to Me» fra The Dark Side of the Moon.
Mason er den eneste personen som har blitt værende i Pink Floyd siden grunnleggelsen i 1965, og har også spilt på samtlige av bandets album. I mange år hadde han et nært vennskap til Roger Waters også utenfor bandet. Da Mason og David Gilmour ønsket å fortsette som Pink Floyd, mens Waters ønsket å oppløse bandet på midten av 1980-tallet, ble forholdet dårlig. Mason og Waters snakket ikke sammen på nesten 15 år før de plutselig møttes under en ferie i Karibien. Møtet førte til at de to musikerne fikk vennskapet gjenopprettet. 
Mason spilte på de to siste konsertene på Waters' verdensturné i 2002. Mason spilte da trommer på «Set the Controls for the Heart of the Sun». Mason var også trommeslager på noen av konsertene på Waters' turné i 2006 og 2007. I 2006 spilte han også på en av konsertene på David Gilmours soloturné.
2. juli 2005 spilte Mason for første gang på 24 år sammen med David Gilmour, Richard Wright og Roger Waters i forbindelse med Live 8-konserten i Hyde Park, London. Den nåværende Pink Floyd-besetningen spilte sist sammen – kreditert som Rick Wright, David Gilmour og Nick Mason – under en minnekonsert for Syd Barrett i London i 2007.
Masons bok, Inside Out: A Personal History of Pink Floyd, ble publisert i Storbritannia i oktober 2004. Denne boken gir et subjektivt innblikk på livet i bandet fra et humoristisk synspunkt. Etter Live 8 ga Mason ut en oppdatert versjon av boken som også hadde et kapittel om gjenforeningskonserten.

Samarbeidsprosjekter

Mason har også arbeidet litt med andre musikere, som trommeslager og produsent for Steve Hillage og Robert Wyatt, trommeslager for Michael Mantler og produsent for bandet The Damned.

Privatliv

Nick Mason er gift for andre gang og har tre barn. De bor i grevskapet Wiltshire, i det tidligere huset til Camilla Parker Bowles. Ettersom Pink Floyds innspillinger og turnéer ble mer sporadiske fikk Mason mer tid til å forfølge sin favoritthobby billøp. Han eier og kjører flere klassiske biler og har blant annet konkurrert i 24-timersløpet i Le Mans. Han er også en erfaren pilot. På Pink Floyd-låten «Learning to Fly» er lydopptak av kommunikasjonen med kontrolltårnet under Masons første flytur på egen hånd, en av lydeffektene.

Utmerkelser

Mason ble i 2018 utnevnt til kommandør (CBE) av Order of the British Empire for sin innsats for musikken.